Pilotul finlandez Kalle Rovanpera (Toyota) a câştigat duminică Raliul Kenyei, a treia etapă a Campionatului Mondial (World Rally Championship), dominându-şi cu autoritate rivalii pe traseele africane, potrivit Agerpres.
Câştigător al titlului mondial în ultimele două sezoane, Rovanpera s-a impus în cel mai dificil eveniment al sezonului, aşa cum este considerat Raliul Kenyei, terminând cu un avans de 1 min 38 sec faţă de japonezul Takamoto Katsuta, colegul său de la Toyota.
Pe poziţia a treia, la peste două minute de învingător, s-a clasat francezul Adrien Fourmaux (M-Sport/Ford), care a profitat de problemele piloţilor de la Hyundai. Belgianul Thierry Neuville, liderul clasamentului general din WRC, a încheia cursa africană pe poziţia a cincea, în timp ce finlandezul Esapekka Lappi, câştigător al Raliului Suediei în etapa precedentă, şi estonianul Ott Tanak, au fost constrânşi să abandoneze în cursul zilei de vineri.
Kalle Rovanpera, care a obţinut cu această ocazie a 12-a sa victorie în WRC, a optat în acest an pentru un program parţial, participând la doar câteva etape din calendarul Mondialului de raliuri. El nu a concurat la Monte Carlo, prima etapă a sezonului, iar apoi a abandonat în Suedia.
Clasamentul final al Raliului Kenyei:
1. Kalle Rovanpera/Jonne Halttunen (Finlanda/Toyota) 3h36:04.0
2. Takamoto Katsuta/Aaron Johnston (Japonia-Irlanda/ Toyota) + 1:37.8
3. Adrien Fourmaux/Alexandre Coria (Franţa/M-Sport Ford) + 2:25.1
4. Elfyn Evans/Scott Martin (Marea Britanie/Toyota) + 4:20.2
5. Thierry Neuville/Martijn Wydaeghe (Belgia/Hyundai) + 10:17.5
...
Clasamentul general al Campionatului Mondial de raliuri:
1. Thierry Neuville/Martijn Wydaeghe (Belgia/Hyundai): 67 puncte
2. Elfyn Evans/Scott Martin (Marea Britanie/Toyota): 61
3. Adrien Fourmaux/Alexandre Coria (Franţa/M-Sport Ford) 46
4. Ott Tanak/Martin Jorveoja (Estonia/Hyundai) 33
5. Kalle Rovanpera/Jonne Halttunen (Ffinlanda/Toyota) 31
....
Clasamentul constructorilor:
1. Toyota 131 puncte
2. Hyundai 127
3. M-Sport/Ford 72